
Pažinkime paslaptingąją jotvingių žemę – pristatomas Jotvingių kelias

Alytus kviečia leistis į kelionę laiku – ten, kur istorija atgyja, o praeities pėdsakai tampa naujo pažinimo kelio dalimi.

Įgyvendinant Interreg VI A Lietuvos-Lenkijos programos projektą LTPL00455 „Paslaptingoji Jotvingių genties žemė“ rugsėjo 22 d. Alytaus kraštotyros muziejus kartu su projekto partneriais Alytaus miesto, Alytaus rajono savivaldybėmis bei Suvalkų regioniniu muziejumi kviečia į Jotvingių kelio pristatymą.

Naujasis Jotvingių kelias – pažintinis maršrutas, kviečiantis atrasti jotvingių istoriją, kultūrą, tradicijas ir jų gyventą kraštą.

Šis kelias – tai daugiau nei maršrutas žemėlapyje. Tai galimybė šiuolaikiškai pažvelgti į vieną paslaptingiausių baltų genčių, atrasti jų istorijos ženklus, išgirsti pasakojimus, įsitraukti į edukacines veiklas ir keliauti vietomis, kuriose praeitis susilieja su dabartimi.

Renginio metu jo dalyvių laukia eisena į Alytaus piliakalnį (nuo Pirmojo Alytaus aikštės), teatralizuotas pasirodymas, įtraukiančios edukacijos ir žaidimai, fotobūdelė ir kitos patirtys, padėsiančios geriau pažinti jotvingių genties istoriją, kultūrą, kasdienybę ir gyvąją tradiciją.

Renginio „Jotvingių genties pristatymas per Baltų vienybės dieną prie Alytaus piliakalnio ir Mirgrausėlės šaltinėlio“ programa 
10.00–10.30 | Renginio atidarymas ir Jotvingių kelio pristatymas.
Moderatoriaus įžanginis žodis, Interreg VI A Lietuvos-Lenkijos programos projekto LTPL00455 „Paslaptingoji Jotvingių genties žemė“ ir naujo Jotvingių maršruto (projekto produkto) pristatymas atvykusiems svečiams bei projekto partneriams. Projekto partnerių sveikinimo žodis.
10.30–12.30 | Įtraukiančios edukacijos ir ekspozicijos pažinimas.
Interaktyvaus žemėlapio pristatymas: pažintinio Jotvingių maršruto tyrinėjimas skaitmeninėje terpėje.
Edukacinės dirbtuvės bibliotekoje: įtraukiančios veiklos, supažindinančios su jotvingių genties istorija, kultūra ir kasdienio gyvenimo ypatumais.
Projekto parodos lankymas: specialiai renginiui sukurtos ekspozicijos apžiūra.
13.00–13.45 | Eisena iki Alytaus piliakalnio.
Iškilmingas dalyvių žygis nuo Pirmojo Alytaus aikštės link Alytaus piliakalnio (aplankant Mirgrausėlės šaltinėlį).
14.30–15.30 | Teatralizuotas pasirodymas scenoje prie piliakalnio, atkuriantis jotvingių gyvenimą, ritualus ir kario dvasią.
15.30–18.00 | Bendruomenės veiklos: edukacijos iš šiaudų, žaidimai – organizuotos pramogos prie piliakalnio ir oficialus renginio uždarymas. Teminė fotobūdelė senovinių nuotraukų atminimui.

Alytaus miesto savivaldybė įgyvendina Interreg VI A Lietuvos–Lenkijos programos projektą LTPL00455 „Paslaptingoji Jotvingių genties žemė“. 

Pagrindinis projekto partneris – Alytaus miesto savivaldybės administracija.

Projekto partneriai: Suvalkų regioninis muziejus, Alytaus rajono savivaldybės administracija, Alytaus kraštotyros muziejus.

Projekto vertė 1 999 948,18 Eur. Alytaus miesto savivaldybės administracijai – 505 805,95, Alytaus kraštotyros muziejui – 366 187,50 Eur. ES parama – 80 proc. išlaidų, 20 proc. – savivaldybės įnašas.

Įgyvendinant projektą numatyta parengti maršruto strategiją, 20 maršruto objektų pritaikyti lankymui. 

Kuriama bendra maršruto strategija apims vizualinį maršruto ženklinimą su ženklo vadovu ir skaitmeninės komunikacijos sprendimo (QR kodo) įdiegimu. 

Bus sutvarkyta turistinė infrastruktūra:

· atlikta Archeologijos muziejaus Alytuje renovacija (suremontuotas pastatas) ir atnaujinta ekspozicija, parengtos trys edukacijos, sukurtas interaktyvus žemėlapis ir infoterminalas;

· suremontuota Alytaus piliakalnio infrastruktūra;

· meniškai atnaujintas Mirgrausėlės šaltinis Alytuje;

· Alytaus rajone, Dauguose, įkurtas Jotvingių kultūros centras;

· pagerintas prieinamumas prie 5 Alytaus rajone esančių jotvingių piliakalnių ir pilkapių: Kaukų, Žilvios, Rumbonių, Papėčių ir Dirmiškių;

· Lenkijoje bus atnaujintas Jotvingių archeologijos centras;

· 20 maršruto objektų bus paženklinta informacinėmis lentelėmis.

